1490



Események

Határozott dátumú események 
 március 14. – a gyermekkorú II. Károly János Amadé savoyai herceg trónra lépése. (I. Károly herceg fia, 1496-ban hétévesen meghalt.)
 április 6. – Bécsben, kétnapi agónia után meghal Hunyadi Mátyás magyar király. (Holttestét a Dunán Budára, majd onnan Székesfehérvárra viszik. Halálhírére Lorenzo de’ Medici állítólag így kiáltott fel: „Meghalt Mátyás király, olcsóbbak lesznek a könyvek Európában!”)
 április 17. – Beatrix királyné Komáromból kelt meghívó levelével a rendeket királyválasztó országgyűlésre hívja egybe.
 április 25. – Mátyást eltemetik Székesfehérvárott. (A szertartást Kálmáncsehi Domokos székesfehérvári prépost végzi, aki a király ravatalára díszes pajzsot csináltat.)
 június 17. – A bárók nyomására Corvin János lemond a trónigényről, ennek fejében megkapja a bosnyák királyi és a horvát-szlavón báni címet.
 július 4. – Báthory István és Kinizsi Pál serege Tolnában a csonthegyi csatában megveri Corvin János és Újlaki Lőrinc seregét.
 július 15. – II. Ulászlót az országgyűlés királlyá választja, azzal a feltétellel, hogy feleségül kell vennie Beatrixot.
 július 21. – János Albert lengyel herceg  betör az országba, egészen Budáig nyomul, majd a fekete sereg elöl Losoncig vonul vissza.
 július 31. – II. Ulászló megválasztott király a Pozsony vármegyei Farkashidánál – az előzetes megállapodásnak megfelelően – fogadja az országgyűlés színe elé járúló és a választási feltételeket vele megerősíteni kívánó küldöttségét.
 augusztus 9. – II. Ulászló ünnepélyesen bevonul Buda várába, ahol szimbolikusan is elfoglalta a magyar trónt.
 augusztus 10. – I. Miksa római király visszafoglalja Bécsújhelyt.
 augusztus 19. – I. Miksa római király visszafoglalja Bécset, majd betör az országba és elfoglalja annak nyugati részét.
 szeptember 18. – Fehérvárott magyar királlyá koronázzák II. Ulászló cseh királyt.
 szeptember 29. – János Albert lengyel herceg választott magyar királyként kiváltságlevelet adományoz Eperjesnek.
 október 4. – Bakócz Tamás tanúk nélkül összeadja II. Ulászló magyar királyt és Aragóniai Beatrixot.
 november 17. – A római király egy rohammal elfoglalja a magyar koronázó várost, Fehérvárt. (Mivel Miksa egyre nehezebben fizette seregét, katonáinak szabad rablást engedélyezett.)

Határozatlan dátumú események 
 május – Mátyás magyar király halála után Ulászló cseh király, Corvin János, Ulászló öccse, János Albert lengyel herceg  és I. Miksa német király is trónkövetelőként lép fel.
 június – Báthori István országbíró, erdélyi vajda irányítása mellett megnyílik a királyválasztó országgyűlés Rákos mezején.
 október vége – Hosszas tárgyalás után Miksa római király ráveszi a veszprémi püspököt, hogy adja át neki a várait, és csatlakozzon hozzá.
 november eleje – Fehérvár védelmire kirendelt Báthori és Kinizsi – felmérve, hogy nincs esélyük csatát vállalni Miksa jóval erősebb serege ellen – visszavonulnak a főváros védelmére.
 az év folyamán –
 Katolikus misszionáriusok érkeznek a Kongói Királyságba.
 Elkészül a lőcsei Szent Jakab-templom Vir dolorum faoltára. (A lőcsei faszobrásziskola és egy ismeretlen festő alkotása.)
 Remethe János kerül a nándorfehérvári püspöki székbe.
 Pietro Ranzano lucerai püspök, I. Ferdinánd nápolyi király követe Bécsben befejezi – az 1489-ben, Beatrix királyné biztatására megkezdett – munkáját, az „Epithoma rerum Hungaricarum”-ot. (A kezdetektől Mátyás koráig tárgyalja a magyar történelmet. Elsőként foglalkozik Magyarország földrajzi, természeti és néprajzi viszonyaival. Művét 1558-ban Zsámboky János jelenteti meg Bécsben.)

Születések 
 február 14. – Valentin Trotzendorf német pedagógus
 május 16. – Albert porosz herceg († 1568)
 június 28. – II. Albert mainzi érsek, választófejedelem († 1545)
 Vittoria Colonna, itáliai költő († 1547)
 Jean Salmon Macri, költő († 1557)
 Andrej Perlah, szlovén matematikus
 Fülöp, Nemours hercege
 Niccolo da Ponte velencei dózse

 Kaspar Schwenkfeld von Ossig, német hittudós († 1561)

Halálozások 
 március 14. – I. (Harcos) Károly, Savoya uralkodó hercege (* 1468)
 április 6. – Hunyadi Mátyás magyar király (* 1443)
 május 22. – Edmund Grey, Kent grófja, angol nemes és földesúr, a rózsák háborújának egyik résztvevője (* 1416)

Jegyzetek 

15. század